Hoeveel huur behoort mens te betaal? - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Hoeveel huur behoort mens te betaal?
Hoeveel huur behoort mens te betaal?
Woensdag | 12 Oktober | 2016
Voordat jy 'n huis huur, moet jy weet hoeveel jy kan bekostig om elke maand te betaal ─ en dis nie so maklik soos dit lyk nie.
"Finansiële deskundiges sal sê jy behoort nie meer as 'n derde van jou bruto maandelikse inkomste aan huur te betaal nie," sê Andrew Schaefer, besturende direkteur van die eiendombestuursmaatskappy Trafalgar.
"Dit neem egter nie die feit in ag dat baie voornemende kliënte ook probeer om 'n deposito vir hul eie huis te spaar nie, of die feit dat die eskalerende koste van dienste en vervoer 'n groot invloed kan hê op die grootte van die eiendom wat hulle huur of die ligging wat hulle kies."
Hoewel elke situasie effens anders sal wees, sê hy, is daar sekere faktore wat alle huurders moet oorweeg voordat hulle 'n kontrak teken. Dit sluit in:
Vir individue wat lang ure werk, sal 'n solderkamer naby die kantoor 'n slimmer keuse wees as 'n voorstedelike meenthuis, selfs al is dit effens duurder om te huur, omdat hulle sal bespaar aan pendeltyd en gepaardgaande koste. As daar winkels, restaurante en ontspanningsfasiliteite in die omgewing is, soveel te beter.
Net so kan mense met skoolgaande kinders bereid wees om hoër huurgeld te betaal in 'n area naby vooraanstaande staatskole omdat dit steeds goedkoper as privaatskoolgelde is.
'n Gesin van vier of vyf het vanselfsprekend meer leefruimte nodig as 'n jong paartjie en hoewel 'n huureiendom dalk nie 'n permanente leefopsie is nie, moet daar genoeg ruimte wees vir almal om gerieflik te wees.
Aan die ander kant, groter eiendomme se huur is oor die algemeen hoër en water- en elektrisiteitverbruik is ook hoër, en gesinne wat probeer spaar moet versigtig wees om nie huise te huur met meer ruimte as wat hulle werklik nodig het nie. Hulle moet ook seker maak dat die huureiendom sy eie elektrisiteit- en watermeter het sodat hulle nie op die ou end vir iemand anders se verbruik betaal nie.
Kyk altyd die hele area rondom 'n woonstelblok of behuisingskompleks goed deur voordat jy 'n huurkontrak teken. Moenie jou in gevaar stel ter wille van laer huurgeld nie ─ betaal eerder meer om veilig te wees selfs al beteken dit dat jy iets anders uit jou begroting moet weglaat.
En as jy 'n voorstedelike huis huur, maak seker dat dit voldoende sekuriteit het, met inbegrip van diefwering, veiligheidshekke en 'n alarmstelsel ─ nie alleen ter wille van persoonlike veiligheid nie maar omdat die afwesigheid van sulke maatreëls 'n groot verskil kan maak aan die premies vir jou huisinhoud en motorversekering.
Tel al jou maandelikse leefuitgawes bymekaar voordat jy vir huur begroot en kyk dan of jy op enigeen daarvan kan bespaar deur die eiendom wat jy kies. 'n Woonstelblok met sy eie gimnasium of swembad kan jou die koste van maandelikse gimnasiumlidmaatskapgeld bespaar.
Of jy kan dit oorweeg om 'n bietjie meer te betaal vir 'n huurhuis naby 'n snelbusvervoerstelsel of die Gautrein as dit jou sal help om vir 'n paar jaar sonder 'n kar of die meegaande uitgawes klaar te kom.
En met dienskoste wat 'n al groter persentasie van huishoudelike uitgawes word, moet jy regtig op grond van jou verbruiksgeskiedenis baie versigtig hiervoor begroot.
'n Goed bestuurde en goed instandgehoude eiendom sal altyd 'n groot verskil maak aan jou algehele tevredenheid as huurder en dit is dus belangrik om seker te maak dat die eiendom wat jy kies professioneel bestuur word deur 'n vooraanstaande maatskappy met opgeleide en vriendelike personeel.
Om byvoorbeeld deur 'n maatskappy te huur, beteken dit dat jou huurkontrak altyd aan die relevante wetgewing sal voldoen, jou belange as 'n huurder beskerm sal word en probleme in verband met die eiendom gou aangespreek sal word.
Baie verhuurders vra deesdae 'n deposito gelykstaande met twee of selfs drie maande se huurgeld en, tensy jy vooraf gespaar het, kan dit 'n groot struikelblok wees om die eiendom te huur wat jy wil hê. As alternatief het baie verhuurders nou 'n tipe versekering wat dit vir hulle moontlik maak om geendeposito-huurkontrakte aan te bied in ruil vir 'n 10%-verhoging in maandelikse huurgeld. As hierdie opsie beskikbaar is, kan dit dalk jou keuse van 'n eiendom beïnvloed.
Selfs al beoog jy nie om jou eie huis te koop nie, probeer jy heelwaarskynlik spaar vir iets ─ byvoorbeeld vir 'n noodfonds of 'n oorsese vakansie ─ of probeer jy om jou skuld te verminder, en jy moet nooit toegee aan die versoeking om hierdie planne op te offer ten einde 'n plek te huur wat luukser is as wat jy nodig het nie.